Mette Reissmann (S), 2012-05-08:
Det er et meget alvorligt emne, vi behandler i aften, og det fortjener virkelig en grundig gennemgang.
Ikke bare nu, men også fremadrettet.
Som justitsministeren allerede har nævnt, er der jo en positiv udvikling i antallet af personer, der bliver dræbt eller kvæstet i trafikken, for det går nedad.
Det betyder jo, at vi samlet set har knækket kurven.
I samme moment vil jeg dog lige bemærke, at Socialdemokraterne fortsat har fokus på at få bragt antallet af trafikulykker endnu længere ned.
Hver gang et dødsfald finder sted i trafikken er det dybt tragisk, og et dødsfald i trafikken er et dødsfald for meget.
Selv om langt de fleste danskere kører forsvarligt i trafikken, er der beklageligvis en mindre gruppe af personer, som kan finde på at udnytte de danske landeveje til hasarderet kørsel.
Desværre får det her et meget tragisk udfald, også for andre end føreren selv.
Det betyder jo, at der er pårørende, der bliver berørt af denne dybt ulykkelige situation.
I det sekund man sætter sig bag rattet i et motorkøretøj, tager man jo ikke bare ansvar for sig selv, men også for sine omgivelser, og man påtager sig et medansvar for sine medpassagerer, medtrafikanter, fodgængere, cyklister og alle andre, man måtte møde i sin færden på de danske veje.
Det er også folk, der står og skal udføre et stykke arbejde på de danske veje og vedligeholde disse.
Det er og bliver et kæmpe ansvar at sætte sig bag rattet på en maskine, der på et splitsekund kan ramme flere familier med død og ulykke, og det sker desværre fortsat alt for ofte, at vi ser uskyldige familier, der ødelægges på grund af en fører, der groft tilsidesætter hensynet til sine medmennesker i trafikken.
Det sker, at en fører af et motorkøretøj ikke forstår det ansvar, man har i trafikken, eller måske endnu værre ikke tager det her ansvar alvorligt.
Nogle gange sker det, at man med vilje – selv om man måske er bekendt med konsekvenserne – løber den risiko, som består i, at man kan komme til at skade andre mennesker alvorligt.
Hvis de ting findes, må samfundet reagere konsekvent.
En sådan adfærd er uacceptabel.
Socialdemokraterne støtter en fortsat hård kurs for at ændre det adfærdsmønster.
Vi støtter en hård kurs over for de såkaldte vanvidsbilister, og derfor ser vi også med stor tilfredshed, at et bredt flertal i Folketinget de senere år har indført en række skærpelser rettet mod bilister med hang til hasarderet kørsel, påvirket eller ej.
Men endnu har vi altså til gode at se den fulde effekt af alle disse skærpelser, som justitsministeren også var inde på, og det skyldes ikke mindst, at den del af lovændringerne først lige er trådt i kraft.
Der er sågar nogle, der kun har været i kraft i nogle få måneder.
I vores fortsatte arbejde for at nedbringe antallet af dræbte og tilskadekomne i trafikken, er det afgørende, at vi handler på et solidt grundlag, så vi på bedst mulig vis både får forebygget mod og straffet uacceptabel adfærd i trafikken.
Socialdemokraterne afventer den nye handlingsplan fra Færdselssikkerhedskommissionen, og vi forventer, at kommissionens arbejde vil munde ud i nogle anbefalinger til færdselssikkerhedsmæssige initiativer, der kan nedbringe antallet af trafikulykker yderligere.
Socialdemokraterne tror på en forebyggende indsats.
Vi tror på, at man både ved hjælp af kampagner, undervisning og ændring af køreuddannelsen, trafiksikre teknologier – ja, hvad som helst – måske kan gøre en forskel.
Vi håber også på, at Færdselssikkerhedskommissionen netop har overvejet de her ting.
Vi forventer, at rapporten indeholder forslag i stil med det.
Når vi har læst handlingsplanen, kan vi på kvalificeret vis tage stilling til, hvordan vi bedst muligt politisk kan understøtte dette arbejde.
Jeg har et forslag til vedtagelse, som jeg gerne vil læse op, og det er på vegne af SF, De Radikale, Enhedslisten og Socialdemokraterne jeg gerne vil fremsætte følgende:
Forslag til vedtagelse
»Folketinget tager justitsministerens redegørelse til efterretning.
Folketinget understreger samtidig, at det er vigtigt til stadighed at arbejde for at nedbringe antallet af dræbte og tilskadekomne i trafikken.
Folketinget noterer sig, at Færdselssikkerhedskommissionen er i gang med at udarbejde en ny handlingsplan, der skal gælde fra 2013.
Folketinget noterer sig endvidere, at regeringen i lyset af Færdselssikkerhedskommissionens kommende handlingsplan vil tage stilling til, hvilke initiativer der er anledning til at tage for at nedbringe antallet af dræbte og tilskadekomne i trafikken, herunder eventuelle initiativer i forhold til såkaldt vanvidsbilisme.«